Turu töa u lan e Iesu e hihatutsia turu katuun.
U Parasi nu tson hihatuts tara Lo tere Mosis i gum has.
Nori i lama turu han hoboto i Galili na i Judia na i la hasma i Jerusalem.
Na nitagala tere Sunahan e kaia tere Iesu tego kato haniga pouts meraien u katuun ti ka mei a siki.
Ba pal tson e söate rimei a töa katuun a matekata a pöapöa.
Nori i torohanan söata menaien iahana luma bate hake rien i matana e Iesu.
Kaba a makum e saputu koru tara katuun,
na e möa ta makum tegi sila meien.
Ba nori e sei meren ieluna a luma me luba ner a töa makum tara pungana.
Ba nori e hakoul gono meri a katuun a pöapöa i gusuna ti gonoia u katuun me hakerien i matana e Iesu.
E Iesu e atei sil ti hamana uaien i tanen me poeiena tara katuun a matekata,
“A tsomi,
alia e luba hakap nagula a markato a omi i tamölö.”
Ba u tson hihatuts tara Lo na u Parasi e tanian hiarangrangatar me poeier,
“Te ha uanen ba nonei temar ranga uana teka?
Nonei e katsin guleiena a nitsunono tere Sunahan!
E möa ta töa tego tatei luban a markato a omi,
e Sunahan puku lasi a töa!”
E Iesu e atei sil u hakats i taren me poeiena,
“Aha te hula hakats memi limiou?
Aha te gigahana na ha te tiamana?
Alia ego pei,
‘Alia e luba negu a markato a omi i tamölö,’
tsi alia ego pei,
‘Alö ego takei ba lö te lam’?
Alia e haröto ragi limiou,
alia tu butun Katunuma e ka megu a nitagala i puta tego luba has menai lia a markato a omi tara katuun.”
Be Iesu e ranga mena a katuun a matekata me poeiena,
“Alia e ranga megou lö,
takei,
ba lö te söatem a holholasa i tamölö bate laam i han!”
Ba nonei tara pöata puku has teka ba nonei e takei seina i matar u katuun hoboto me söatena a holholasa te opöien me soloseiena e Sunahan me lana i han.
Ba u katuun hoboto e asingoto korur me matout hakapar.
Ba nori e soloseier e Sunahan me poeier,
“Ara e tare lila a manka man kapan koru i romana!”